Bujang Berani Iban II
Tusun Ke-58 Jeman perintah Raja Brooke Bujang Berani Iban selalu disebut Orang Putih ‘Iban fears no  tribes;  the most feared headhunting tribes & The Vikings of the East’.       Sir Malcom John MacDonald (Commissioner-General British For South East Asia) numbuhka sedadu Iban Trackers  1948 ti betuaika  Penghulu Jinggut  Anak Penghulu Atan ari Kapit, Sarawak.     Jeman Emergency Malaya, Bujang Berani Iban ti tebilang dikangauka orang indu, ‘Bujang Malaya’; sida tu mih dua pelatun Iban Trackers / Sarawak Rangers ti nyadi ‘1st Manchester Regiment &  1st Experimental Platoon taun 1953; 1st South East Asia Elite Force lalu nerima puji ari Sir Gerald Templer;  “World Best Fighters’. Jeman Konfrontasi Malaysia-Indonesia, Presiden Soekarno mega nyebut, “Military Iban came uninvited, now go all tenteraku lost his life – a lot of divorced body and head. They were so fast that the human eye cannot see.” MERUAN DIKENANG BELAMA: AGI IDUP AGI NGELABAN Tracker Penghulu Jinggut Anak Penghulu Atan, endang dipilih chara ‘hand-picked’  Tuai  ‘Commissioner-General for South East Asia’ Malcom MacDonald nyadi tuai raban Iban Tracker ti keterubah dianjung ke Malaya sepengudah Perintah British di Malaya meri jaku gerah mensia mayuh pasal menua Malaya ti dituntung penusah dilanggar munsuh ‘Malayan Emergency’ bulan Ogos 1948. Maya nya Jinggut baru beumur 17 taun.  Maya nya, MacDonalad endang udah nemu iya endang tuai bansa Iban ti tebilang lalu dipelabaka ulih narit ati bala nembiak Iban bukai lalu mai sida nyadi Trackers. Maya nya ku Jinggut, ukai pengawa ti mudah mai bala nembiak nitihka iya nyadi sedadu Iban Trackers. Tambah mega mayuh bala nembiak Iban mayuh ti enggai ninggalka bini anak, apai indai sida  ba pengawa bumai betaun, betanam lada engau utai bukai. Maya nya iya diasuh MacDonald ngiga lalu mai 300 iku nembiak Iban nyadi sedadu Trackers, tang semina bulih 48 iku aja., ukai nembiak aja tang mayuh agi sida ke besai tuai. Taja pia, udah majak begigaka bala Iban ti sebelah menua bukai kelimpah ari sida di Kapit, iya pan mujur mai 200 iku ari menua Batang Lupar (Simanggang), nyengkaum Awang Rawing. Maya Iban Trackers udah diberi tikas nyadi Sedadu British lalu diubah nyadi Sarawak Rangers taun 1953, lebih ari 1,000 Iban Trackers gawa di Malaya ngelaban sedadu Parti Komunis Malaya rambau ‘Malayan Emergency’ nya. Ari seribu iku nya semina 20 iku aja ti bebadi mati berani lalu 25 iku bakal. Nikal ngenang pasal Jinggut tadi, iya mega bisi siku menyadi bujang berani ti  benama Pengghulu Nyanggau; siku ari kaban Komando Semut ti mati berani ngelaban sedadu Jipun. Nya mih kebuah Jinggut jampat nyadi orang besai tuai lalu nyadi Penghulu maya umur iya agi biak lalu nerima elaun $15 sebulan. Enti dikira baka duit RM kitai diatu berapa nya kini, jeman 1945 nya? Kenu ku aki inin kitai Iban jeman taun 1948 nya, semakau setail (tahil) semiba berega kurang ari 20 sen aja. Maya ti nyadi Iban Trackers taun 1948, iya nerima gaji $120 sebulan lalu elaun maya bisi patrol / operasyen $8 sehari. Kenu ku Tracker Jinggut, tetiap kali sida bejalai ngasu munsuh sebelah babas kampung, endang enda tau edan betemu enggau sedadu Komunis Malaya. Iya empu mega suah betemu enggau munsuh di menua Kampar, Perak; lalu nya mih maya platun iya diserang munsuh enggau nyenyit. Nasit ga umur agi panjai, iya mujur ngidupka diri lebuh ti terejun ari kerita trak sida. Sekumbang ti nyadi sedadu Iban Trackers, Pengghulu Jinggut  nerima mayuh midul berani nyengkaum  QMC & OBE ari Perintah British. Udah ti ngetu nyadi sedadu Iban Trackers, iya pulai ke rumah panjai di menua iya empu di Kapit lalu dipadu nyadi Temenggong; lalu udah nya menang bepilih nyadi ‘Member of Parliament’ (MP) ke nengeri Sarawak dua penggal (10 taun) lalu nerima pangkat Dato’. PW II (B) SENGALANG ANAK UYANG Sengalang Anak Uyang enggau Awang Raweng sama bela nyereta Iban Tracker  kena 1 Januari 1951. Asal penatai Sengalang nya ari Rumah Joh, Sungai Mujung, Kapit. Iya seiku ari orang ti mai pulai rangkah tulang 21 iku Iban Trackers ke Sarawak. Sida Iban Trackers ti bukai kala begulai enggau iya gawa iya nya Nyambik Anak Pasang enggau Entap Anak Tulu. Maya sida nginau munsuh di Jalai Jelapang, Malaya  kena 10 Jun 1958, Sengalamg seduai Nyambik bejalai enda jauh ari pangan diri. Maya nya sida diuluka sedadu British ti benama Mejar Bruce Mary. Lebuh ti nginau munsuh maya nya, enda mukai-mukai sida diserang ngenyit lalu iya ninga Nyambik nyerauh udah ti kena timbak munsuh kena dada lalu mati dia. Meda Nyambik udah kena, Sengalang, Mejar Bruce  enggau dua iku kaban iya ti bukai pan ngagai lalu nimbak gerila komunis nya. Sida mujur munuh tiga iku ari bala komunis ti ditimbak sida nya tadi.   TRACKER JUA ANAK LANGKAU Steven Jua Anak Langkau seiku ari Iban Trackers /Sarawak Rangers. Iya suah enggau sedadu British nyidi bekau gerila komunis jeman Emergency Malaya 1948-1958. Taun 2016 umur iya lebih ari 80 taun tang agi  regas.  NIANG PW II  INDANG ANAK ENGKASAN Asal menua Niang PW II  Indang Anak Engkasan nya ari Rumah Lankau, Sungai  Bena, Sut, Balleh. Iya nyereta Sarawak Rangers kena 21 April 1962  nyentuk  ke  raban sedadu nya dibali nyadi  Malaysian Rangers  31 Mei 1965. Iya pinchin 1992. Sekeda ari cherita tu ngasuh iya tebilang laban maya nya iya nguluka seraban Rangers Malaysia ngasu gerila komunis di Sibu kena  20 Mei 1972.  Indang mujur bedengah lima iku komunis lalu dua iku da munsuh ti bukai kena dengah nembiak iya. Kelimpah midul Panglima Gagah Berani (PGB), Indang mega nerima midul  Pingat Pangkuan Negara (PPN), Pingat Perkhidmatan Am (PPA), Pingat Perkhidmatan Setia (PPS) sereta Pingat Jasa Malaysia (PJM). Indang ninggalka dunya tu maya umur iya 71 taun di Hospital Besai Kuching (HUS) kena 16 Ogos 2012.                      (Betampung ba Tusun Ke-59  minggu nyin ila) Nya mih kenang lansa pasal penusah enggau ‘perjuangan rayat di menua pesisir / menua ulu di nengeri Sarawak tegal ari kachau bala komunis PARAKU enggau Parti Komunis Sarawak, Pasukan Gerila Rakyat Sarawak (PGRS) @ Sarawak People’s Guerilla Force – SPGF’.  Udah tu, penulis nguji deka ngiga sekeda ari sedadu Border Scouts, Police Field Force enggau Malaysia Ranger ti mujur malas uti bunuh munsuh menua Sarawak nya kenyau ari taun 1963 ngagai 1980. Sekeda artikel ti ditulis bansa bukai bisi limpang mimit lalu kekadang enda datai ba menalan. Taja pia, artikel tu ukai ga tau nyadi kereban akademik ba sekula, semina tau nyadi kenang jerita tuai Iban. Enti nganti bansa bukai mantai, sigi enda, enti ukai kitai empu sapa; enti enda diatu kemaya?  Enti ‘diizin’ Petara cherita tu deka ditulis baru ba bup Bujang Berani Iban, Edisyen Kedua. Sebedau nya, manah amat enti bala pemacha ulih meri komen ‘kritikan’ ambika ulih diadu baru. Engka bala pemacha bisi utai tanya tauka deka ngirum gambar ti releven ngagai aku tau giga aku ba lumur WhatsApp tu: 013 8325146 / tauka emel: harry.usup55@gmail.com Oleh HARRY USUP UMBAR 
See author's posts
